
Text rozhodnutia
Súd: Krajský súd Bratislava Spisová značka: 5Sa/9/2016 Identifikačné číslo súdneho spisu: 1016201305 Dátum vydania rozhodnutia: 23. 09. 2016 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2016:1016201305.1 Uznesenie Krajský súd v Bratislave v právnej veci žalobcu: N.. N. C.Z., T.. XX.XX.XXXX, Y. XX, XXX XX H., právne zastúpený: JUDr. Marián Ďurina, advokát, so sídlom Sibírska 4, 831 02 Bratislava, proti žalovanej: Sociálna poisťovňa, ústredie, so sídlom Ul. 29. augusta 8, 813 63 Bratislava, o starobný dôchodok, takto r o z h o d o l : Krajský súd v Bratislave konanie z a s t a v u j e. Po právoplatnosti tohto uznesenia vec postupuje generálnemu riaditeľovi Sociálnej poisťovne ako orgánu príslušnému na jej prejednanie a rozhodnutie. Žiaden z účastníkov konania nemá právo na náhradu trov konania. o d ô v o d n e n i e : Dňa 18.07.2016 bol súdu doručený návrh na preskúmanie rozhodnutia žalovanej číslo XXX XXX XXXX X zo dňa 11.05.2016, ktorým bola žalobcovi zamietnutá žiadosť o starobný dôchodok pretože ku dňu 16.03.2016 nesplnil podmienku potrebného počtu rokov obdobia dôchodkového poistenia na vznik nároku na starobný dôchodok. Podľa § 6 ods. 2 písm. c) zákona č. 162/2015 Z.z. Správny súdny poriadok (ďalej len „SSP“) správne súdy rozhodujú v konaniach o správnych žalobách v sociálnych veciach. Podľa § 18 SSP ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. Podľa § 97 SSP ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). Podľa 293dp ods. 2 zákona č. 461/2003 Z.z. o sociálnom poistení opravný prostriedok proti rozhodnutiu vydanému pred 1. júlom 2016, ktorý bol podaný v súlade s predpismi účinnými v čase vydania rozhodnutia a bol doručený súdu alebo ústrediu po 30. júni 2016, sa považuje za odvolanie podľa zákona účinného od 1. júla 2016 podané včas a riadne. Podľa § 215 ods. 4 zákona č. 461/2003 Z.z. o odvolaní proti rozhodnutiu ústredia rozhoduje generálny riaditeľ. Vzhľadom na vyššie uvedené, krajský súd s účinnosťou od 01.07.2016 nepreskúmava napadnuté neprávoplatné rozhodnutie Sociálnej poisťovne, ústredie, a preto s poukazom na citované zákonné ustanovenia konanie zastavil a vec po právoplatnosti uznesenia postúpi generálnemu riaditeľovi Sociálnej poisťovne ako orgánu príslušnému na jej prejednanie a rozhodnutie. O trovách konania súd rozhodol podľa § 170 písm. b) SSP tak, že žiaden z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu nie je prípustná kasačná sťažnosť [§ 439 ods. 2 písm. d)].

